Služba za epidemiologiju zaraznih bolesti

Referentni centar za epidemiologiju

Ministarstva zdravstva Republike Hrvatske

Zagreb, 23. veljače 2020.

Kriznom stožeru MZ

– molim proslijediti svima uključenima

**Postupanje s osobama koje su u zadnjih 14 dana prije ulaska u Hrvatsku boravile na području zahvaćenom epidemijom COVID-19, bolesti koju izaziva novi koronavirus (SARX-CoV-2): zdravstveni nadzor nad osobama bez simptoma/znakova bolesti i postupak s osobom koja pokazuje simptome/znakove bolesti i njezinim kontaktima**

Verzija 6, 23. veljače 2020.

Osobe koje dolaze iz zemalja i područja u kojima postoji rizik od bolesti uzrokovane novim koronavirusom (SARS-CoV-2), podvrgavaju se zdravstvenom nadzoru u svrhu pravovremenog otkrivanja eventualnog nastanka bolesti i sprječavanja njezinog daljnjeg širenja.

Zdravstveni nadzor je, dakle, mjera koja se primjenjuje na zdrave ljude koji su bili izloženi riziku zaražavanja.

Prema osobama koje imaju znakove bolesti, postupa se na drugi način, koji je u nastavku opisan pod točkom 2. donosno 3.

Trenutno epidemijom zahvaćenim područjem smatra se kontinentalna Kina, Južna Koreja te pokrajine Lombardia i Veneto u Italiji. Informacije o zahvaćenim područjima će se redovito ažurirati.

**1) Zdravstveni nadzor nad zdravim osobama koje ulaze u Hrvatsku, koje nisu bile u kontaktu s osobom oboljelom od novog koronavirusa, a bile su unazad 14 dana u području zahvaćenom epidemijom novog koronavirusa**

* Ako službenik granične policije na temelju pregleda putovnice, dojave putničke agencije ili organizatora prijevoza dozna da u Hrvatsku ulazi putnik ili grupa putnika koji su unazad 14 dana boravili u području zahvaćenom epidemijom novog koronavirusa (za sada se kontinentalna Kina Južna Koreja te pokrajine Lombardia i Veneto u Italiji smatraju zahvaćenim područjem), obavijestit će o njihovu dolasku graničnog sanitarnog inspektora.

**Postupak s hrvatskim građanima i strancima koje ulaze i ostaju u Hrvatskoj**

* + - Granični sanitarni inspektor i/ili sanitarni inspektor Područnog ili Središnjeg ureda Državnog inspektorata će nakon nakon provedenog anketiranja putem upitnika, a time i potvrde da nisu bolesni i da nisu bili u kontaktu s oboljelim od bolesti uzrokovane novim koronavirusom (SARS-CoV-2) izdati rješenje o podvrgavanju zdravstvenom nadzoru. Granični inspektor i/ili sanitarni inspektor Područnog ili Središnjeg ureda Državnog inspektorata će zatražiti od avioprijevoznika (ako putnik ulazi u Hrvatsku zrakoplovom), tražiti popis putnika koji su sjedili u istom redu, redu ispred i redu iza putnika koji dolazi iz Kine, a za ostala prijevozna sredstva putem vođe puta ili vozača prikupiti kontakt podatke od putnika koji sjede blizu putnika iz zahvaćenog područja.
* Granični sanitarni inspektor i/ili sanitarni inspektor Područnog ili Središnjeg ureda Državnog inspektorata hrvatske građane i strance (zdrave putnike) koji će boraviti u Hrvatskoj uputit će s tim rješenjem epidemiološkoj službi prema mjestu boravka, a koju treba i sam obavijestiti (kopijom rješenja i telefonom). U radno vrijeme se osobu upućuje izravno u nadležnu epidemiološku službu, a izvan radnog vremena kontaktira se nadležni epidemiolog u pripravnosti. Mobiteli epidemiologa u pripravnosti navedeni su u Aneksu 1.
* Nad tim osobama provodi se zdravstveni nadzor na način da se temeljem rješenja jave teritorijalno nadležnom epidemiologu i da tijekom 14-dnevnog razdoblja od napuštanja zahvaćenog područja svaki dan budu u telefonskom kontaktu s epidemiologom i izvještavaju dnevno o svom zdravstvenom stanju, uz samoizolaciju kod kuće. Ako se osoba ne javi sama epidemiologu, epidemiolog će kontaktirati osobu na temelju rješenja graničnog sanitarnog inspektora i/ili sanitarnog inspektora Područnog ili Središnjeg ureda Državnog inspektorata.
* Po isteku 14-dnevnog zdravstvenog nadzora (po izlasku iz zahvaćenog područja), teritorijalno nadležni epidemiolog će poslati izvještaj o provedenom nadzoru i ishodu nadzora Državnom inspektoratu na email helpdesk-zarazne\_bolesti@dirh.hr i HZJZ-u na epidemiologija@hzjz.hr i na email inspektora koji je izdao rješenje (e-mail je naveden u samom rješenju) .
* Ako osoba tijekom zdravstvenog nadzora razvije simptome respiratorne bolesti ili povišenu tjelesnu temperaturu, epidemiolog će postupiti u skladu sa sumnjom na COVID-19 bolest uzrokovanu koronavirusom, a kontakte staviti pod zdravstveni nadzor prema Prilogu 1.

**Postupak sa strancima koji ulaze u Hrvatsku i na proputovanju su**

* Ako se radi o putniku ili obitelji na proputovanju granični sanitarni inspektor i/ili sanitarni inspektor Područnog ili Središnjeg ureda Državnog inspektorata će izdati rješenje o podvrgavanju sanitarnom nadzoru, prikupiti podatke o detaljnom itinereru odnosno planu putovanja kroz Hrvatsku i kontakt podacima putnika te obavijestiti Službu za epidemiologiju zaraznih bolesti Hrvatskog zavoda za javno zdravstvo (kopijom rješenja i telefonom). Hrvatski zavod za javno zdravstvo će na temelju itinerera putovanja obavijestiti teritorijalno nadležne epidemiologe županijskih zavoda za javno zdravstvo o očekivanom dolasku, mjestu boravka i trajanju boravka putnika kako bi mogli provesti zdravstveni nadzor.
* Ako se radi o grupi putnika na proputovanju granični sanitarni inspektor i/ili sanitarni inspektor Područnog ili Središnjeg ureda Državnog inspektorata će o izdanom rješenju o podvrgavanju sanitarnom nadzoru, detaljnom itinereru odnosno planu putovanja kroz Hrvatsku i kontakt podacima putnika ili vođe turističke grupe obavijestiti Službu za epidemiologiju zaraznih bolesti Hrvatskog zavoda za javno zdravstvo (kopijom rješenja i telefonom). Hrvatski zavod za javno zdravstvo će na temelju itinerera putovanja obavijestiti teritorijalno nadležne epidemiologe županijskih zavoda za javno zdravstvo o očekivanom dolasku, mjestu boravka i trajanju boravka putnika kako bi mogli provesti zdravstveni nadzor.
* Osobe koje u Hrvatsku dolaze turistički ili poslovno na kratkorajni boravak nije moguće podvrgnuti zdravstvenom nadzoru prema Prilogu 1. koji zahtijeva samoizolaciju, te im kretanje neće biti ograničenodok nemaju simptome bolesti. Bit će obavezni svakodnevno javljati nadležnom epidemiologu zdravstveno stanje, a pri eventualnoj pojavi prvih simptoma respiratorne bolesti trebaju ostati u smještaju bez doticaja s drugim putnicima/kolegaama i nazvati nadležnog epidemiologa.
* Kod pojedinaca i grupa na proputovanju teritorijalno nadležni epidemiolozi će svakodnevno za vrijeme boravka putnika na njihovom području aktivno kontaktirati putnike telefonom i pitati za njihovo zdravstveno stanje, a po potrebi i obaviti orijentacijski pregled putnika i javiti o njihovu odlasku s njihova terena i zdravstvenom stanju Službi za epidemiologiju zaraznih bolesti HZJZ telefonom ili emailom na epidemiologija@hzjz.hr.
* Po odlasku putnika iz Hrvatske, HZJZ će poslati izvještaj o provedenom zdravstvenom nadzoru i ishodu nadzora Državnom inspektoratu na email helpdesk-zarazne\_bolesti@dirh.hr na email inspektora koji je izdao rješenje (e-mail je naveden u samom rješenju) .
* Ako tijekom zdravstvenog nadzora osoba razvije simptome respiratorne bolesti ili povišenu tjelesnu temperaturu, epidemiolog će postupiti u skladu sa sumnjom na bolest uzrokovanu nCoV, a kontakte staviti pod zdravstveni nadzor prema Prilogu 1.

**2) Postupak s osobom koja je ušla u Hrvatsku zrakoplovom ili drugim prijevoznim sredstvom, a kod koje tijekom putovanja nije uočeno da je bolesna, a na graničnom prijelazu se posumnja na bolest uzrokovanu novim koronavirusom (vrijedi i za putnike u kopnenom prometu koji su razvili simptome tijekom putovanja)**

* + - Ako granični sanitarni inspektor na graničnom prijelazu i/ili sanitarni inspektor Područnog ili Središnjeg ureda Državnog inspektorata tijekom razgovora odnosno anketiranja putnika kojeg mu je uputio policijski službenik, a koji je unazad 14 dana boravio u području u kojem postoji rizik od zaražavanja SARS-CoV-2, utvrdi sumnju na bolest koja je uzrokovana novim koronavirusom prema Tablici 1., obavijestit će o tome teritorijalno nadležnog epidemiologa (izvan radnog vremena, u pripravnosti 24/7) i izdati rješenje o upućivanju na liječenje. Epidemiolog uz prethodnu obavijest i u konzultaciji s infektologom najbliže bolnice (u Zagrebu Klinika za infektivne bolesti "Dr. Fran Mihaljevića“ ) obavještava, pozivom na broj 194, o potrebi prijevoza bolesnika vozilom HMS u bolnicu. Medicinska prijavno-dojavna jedinica HMS po dobivenom zahtjevu od nadležnog epidemiologa za prijevoz bolesnika vozilom HMS, organizira prijevoz i o tome obavještava Hrvatski zavod za hitnu medicinu. Nadležni epidemiolog o svemu obavještava epidemiologa HZJZ-a (izvan radnog vremena, u pripravnosti 24/7), a HZJZ obavještava KS MZ. Obvezu obavještavanja graničnog sanitarnog inspektora i/ili sanitarnog inspektora Područnog ili Središnjeg ureda Državnog inspektorata imaju i zaposlenici zračne luke, carina i zaposlenici ostalih službi na graničnom prijelazu ukoliko imaju saznanja ili primijete navedene znakove moguće zarazne bolesti.
		- Granični sanitarni inspektor i/ili sanitarni inspektor Područnog ili Središnjeg ureda Državnog inspektorata prikupi podatke o osobama koje su bile u kontaktu s bolesnikom u vrijeme kad je imao znakove bolesti.
		- Svim osobama koje su bile u kontaktu s bolesnikom u vrijeme kad je imao znakove bolesti granični sanitarni inspektor i/ili sanitarni inspektor Područnog ili Središnjeg ureda Državnog inspektorata treba izdati rješenje za podvrgavanje zdravstvenom nadzoru i uputiti ih s tim rješenjem epidemiološkoj službi prema mjestu boravka , a koju treba i sam obavijestiti (kopijom rješenja i telefonom).
		- Epidemiolog na temelju rješenja i procjene vrste izloženosti provodi zdravstveni nadzor u samoizolaciji, prema Prilogu 1.
		- Po završetku zdravstvenog nadzora, ako kontakti oboljelog putnika ostanu zdravi, epidemiolog šalje izvješće o provedbi zdravstvenog nadzora za one osobe kojima je izdato rješenje o podvrgavanju zdravstvenom nadzoru Državnom inspektoratu na email helpdesk-zarazne\_bolesti@dirh.hr i na email inspektora koji je izdao rješenje (e-mail je naveden u samom rješenju) .
		- Ako osoba pod zdravstvenim nadzorom razvije znakove respiratorne bolesti, epidemiolog koji provodi nadzor će postupiti u skladu sa sumnjom na bolest uzrokovanu nCoV, a njegove kontakte staviti pod zdravstveni nadzor prema Prilogu 1. Ako se osoba protivi zdravstvenom nadzoru, epidemiolog obavještava sanitarnog inspektora koji izdaje rješenje.
		- Ako se prije isteka zdravstvenog nadzora dokaže da oboljeli putnik ne boluje od COVID-19, prekida se zdravstveni nadzor nad njegovim kontaktima.

**3.)** **Postupak s osobom kod koje su uočeni znakovi bolesti tijekom leta i zdravstveni nadzor nad kontaktima**

###

* + - Osoblje zrakoplova će podijeliti putnicima anketne listiće (Passenger locator cards) koje svi moraju ispuniti, osoblje zrakoplova ih pokupiti prije slijetanja zrakoplova i po slijetanju ih predati graničnom sanitarnom inspektoru na graničnom prijelazu.
		- Osoblje zrakoplova će popuniti zdravstveni dio opće deklaracije za on-board registriranje zdravstvenih podataka (ICAO Annex 9, Appendix 1), te iste dostaviti zdravstvenim tijelima točke ulaska (Point of entry - POE).
		- Kapetan zrakoplova mora obavijestiti kontrolu leta na odredištu da u zrakoplovu ima bolesnika sa simptomima zarazne bolesti i dati koliko je moguće više informacija o kretanju bolesnika unazad dva tjedna te dati osobne identifikacijske podatke o bolesniku.

Kontrola leta će o dolasku zrakoplova s bolesnikom obavijestiti graničnu policiju na graničnom prijelazu, koja će obavijestiti graničnog sanitarnog inspektora

* + - Pri izlasku iz zrakoplova, bolesnika i njegovu ručnu prtljagu treba član osoblja koji je tijekom leta bio zadužen za bolesnika izvesti iz zrakoplova prije ili nakon svih ostalih putnika (ovisno o udaljenosti sjedala bolesnika od vrata), u svrhu smanjenja kontakta bolesnika s ostalim putnicima.
		- Bolesnog putnika će predati graničnom sanitarnom inspektoru na graničnom prijelazu koji će ga, ako je prije manje od 14 dana napustio područje u kojem postoji rizik od zaražavanja SARS-CoV-2, smjestiti u prostoriju za izolaciju do dolaska Hitne medicinske službe.
		- Granični sanitarni inspektor na graničnom prijelazu će o tome obavijestiti teritorijalno nadležnog epidemiologa u pripravnosti 24/7. Granični sanitarni inspektor po utvrđivanju sumnje na bolest koja je uzrokovana novim koronavirusom prema Tablici 1 obavijestit će o tome teritorijalno nadležnog epidemiologa (izvan radnog vremena, u pripravnosti 24/7) i izdati rješenje o upućivanju na liječenje.
		- Epidemiolog uz prethodnu obavijest i u konzultaciji s graničnim sanitarnim inspektorom i infektologom najbliže bolnice (u Zagrebu Klinika za infektivne bolesti "Dr. Fran Mihaljević") obavještava, pozivom na broj 194, o potrebi prijevoza bolesnika vozilom HMS u bolnicu. Medicinska prijavno-dojavna jedinica HMS po dobivenom zahtjevu od nadležnog epidemiologa za prijevoz bolesnika vozilom HMS, organizira prijevoz i o tome obavještava Hrvatski zavod za hitnu medicinu. Nadležni epidemiolog o svemu obavještava epidemiologa u HZJZ-a, a HZJZ obavještava KS MZ .
		- Granični sanitarni inspektor na graničnom prijelazu na temelju anketnih listića (Passenger locator cards) i aketiranja putnika izdat će rješenje za podvrgavanje zdravstvenom nadzoru i uputiti ih na zdravstveni nadzor teritorijalno nadležnom epidemiologu prema mjestu boravka osobe. Isto rješenje izdat će se i kabinskom osoblju koje se tijekom leta brinulo o oboljelom. Granični sanitarni inspektor o tome obavještava nadležnog epidemiologa (kopijom rješenja i telefonom). Mobiteli epidemiologa u pripravnosti (za obavijesti izvan radnog vremena) navedeni su u Aneksu 1.
		- Epidemiolog kojem su kontakti oboljelog putnika upućeni na zdravstveni nadzor će prikupiti dodatne podatke o vjerojatnosti zaražavanja, ovisno o načinu kontakta s oboljelim putnikom, te primijeniti odgovarajući zdravstveni nadzor prema Prilogu 1. Tijekom zdravstvenog nadzora koji traje 14 dana od kontakta s oboljelom osobom, osoba pod nadzorom je u svakodnevnom telefonskom kontaktu s epidemiologom.
		- Po završetku zdravstvenog nadzora, ako kontakti oboljelog putnika ostanu zdravi, epidemiolog šalje izvješće o provedbi zdravstvenog nadzora Državnom inspektoratu na email helpdesk-zarazne\_bolesti@dirh.hr i na email inspektora koji je izdao rješenje (e-mail je naveden u samom rješenju) i HZJZ-u. Ako osoba pod zdravstvenim nadzorom razvije znakove respiratorne bolesti, epidemiolog koji provodi nadzor će postupiti u skladu sa sumnjom na COVID-19, a njegove kontakte staviti pod zdravstveni nadzor prema Prilogu 1. Ako se osoba protivi zdravstvenom nadzoru, epidemiolog obavještava sanitarnog inspektora koji izdaje rješenje putem e-maila i telefonom.
		- Ako se prije isteka zdravstvenog nadzora dokaže da oboljeli putnik ne boluje od COVID-19, prekida se zdravstveni nadzor nad njegovim kontaktima.

**4.) Postupak sa zdravim osobama koje su ušle u Hrvatsku, koje nisu bile u kontaktu s osobom oboljelom od novog koronavirusa, a bile su unazad 14 dana u području zahvaćenom epidemijom novog koronavirusa, a ušle su u Hrvatsku prije uvođenja zdravstvenog nadzora, a same se jave epidemiologu**

Ove osobe ako su zdrave, u dogovoru s epidemiologom, svakodnevno se javljaju telefonom bez ograničenja kretanja do isteka 14 dana od napuštanja Kine.

Ako osoba u tom vremenu razvije simptome, u dogovoru s epidemiologom se dogovara hospitalizacija.

Dr. sc. Bernard Kaić, prim. dr. med.

Voditelj Službe za epidemiologiju zaraznih bolesti

**Tablica 1. Sumnja na infekciju 2019-nCoV postavlja se u slučaju kad su zadovoljeni sljedeći kriteriji (modificirana ECDC definicija):**

Akutna respiratorna infekcija (nagli početak barem jednog od sljedećih simptoma: povišena tjelesna temperatura, kašalj, grlobolja, kratak dah) bez obzira zahtijeva li hospitalizaciju

 I

tijekom zadnjih 14 dana prije početka simptoma ima barem jedan od sljedećih epidemioloških kriterija:

* Bliski kontakt1 s potvrđenim ili vjerojatnim slučajem oboljenja od 2019-nCoV infekcije

ILI

* putovao/la u područje zahvaćeno epidemijom (u ovom trenutku to se odnosi na Kinu, Južnu Koreju te Lombardiju i Veneto u Italiji)

ILI

* radio/la ili boravio/la u zdravstvenoj ustanovi gdje se zbrinjavaju oboljeli od COVID-19

1  Bliski kontakt uključuje sljedeće:

* Izloženost u zdravstvenoj ustanovi, uključujući direktnu skrb za oboljele od COVID-19, rad sa zdravstvenim radnicima zaraženim s novim coronavirusom, posjet bolesnicima ili boravak u istom bliskom okruženju s oboljelim od COVID-19
* Rad u neposrednoj blizini ili dijeljenje iste učionice s oboljelim od COVID-19
* Putovanje zajedno s oboljelim od COVID-19 u bilo kojem prijevoznom sredstvu
* Dijeljenje istog kućanstva s oboljelim od COVID-19

Kriteriji služe kao preporuka/vodič za daljnju obradu i postupanje. Oboljele treba procjenjivati od slučaja do slučaja, konzultirati se sa epidemiološkom službom jer klinička slika i epidemiološka anamneza mogu odstupati ili biti nejasni.

ECDC donosi definiciju vjerojatnog i potvrđenog slučaja kako slijedi:

**Vjerojatan slučaj**

Oboljeli sa sumnjom na infekciju COVID-19 u kojeg je rezultat testiranja na SARS-CoV-2 neodrediv ili pozitivan test na pan-coronaviruse.

**Potvrđen slučaj**

Osoba s laboratorijski potvrđenom infekcijom SARS-CoV-2, bez obzira jesu li prisutni klinički simptomi i znakovi.

Prilog 1. Algoritam zdravstvenog nadzora nad kontaktima oboljele osobe

Asimptomatska osoba koja je bila u kontaktu s oboljelim od COVID-19

Traženje kontakata

Zbrinjavanje bolesnika

Vrsta izloženosti

Uobičajeni kontakt (izloženost niskog rizika), uključujući putnike koji dolaze iz zahvaćenih područja

Bliski kontakt (izloženost visokog rizika)

Aktivan nadzor u samoizolaciji u vlastitom domu uz ograničeno kretanje: osoba prati svoje zdravstveno stanje na prisutnost simptoma COVID-19 tijekom 14 dana od zadnje izloženosti i javlja se svakodnevno epidemiologu

Aktivni nadzor u samoizolaciji u vlastitom domu ili karanteni ako samoizolacija u vlastitom domu nije moguća uključuje:

-mjerenje temperature 1x dnevno

-svakodnevni kontakt s epidemiologom u samoizolaciji

- organizirana karantena ako nema uvjeta za samoizolaciju

NE

DA

Povišena tjelesna temperatura ili respiratorni simptomi

Rizik infekcije COVID-19 više nije prisutan. Nadzor je zavšen.

Žurno medicinsko zbrinjavanje

Laboratorijsko

testiranje

Nastaviti nadzor do isteka od 14 dana

Potvrđen

Odbačen

Aneks 1. Popis telefonskih brojeva epidemiologa u pripravnosti

|  |
| --- |
| **Popis telefonskih brojeva epidemiologa u pripravnosti** |
| ZZJZ "Dr. Andrija Štampar", Zagreb | 091 46 96 444 |
| ZZJZ Krapinsko-zagorske županije | 099 245 55 45 |
| 091 730 79 13 |
| 091 510 31 65 |
| ZZJZ Sisačko moslavačke županije | 098 29 35 78 |
| 098 293576 |
| 098 29 35 72 |
| 098 981 32 73 |
| ZZJZ Karlovačke županije | 098 247 630 |
| ZZJZ Varaždinske županije | 099 211 98 02 |
| ZZJZ Koprivničko križevačke županije | 098 59 22 15 |
| ZZJZ Bjelovarsko bilogorske županije | 098 49 20 24 |
| ZZJZ Primorsko goranske županije | 091 125 72 10 |
| ZZJZ Ličko senjske županije | 091 504 49 17 |
| ZZJZ Virovitičko podravske županije | 098 46 59 45 |
| 098 46 59 44 |
| ZZJZ Požeško slavonske županije | 098 98 29 204 |
| ZZJZ Brodsko posavske županije | 091 51 70 426 |
| ZZJZ Zadarske županije | 098 33 27 65 |
| ZZJZ Osječko baranjske županije | 031 225 717  |
| ZZJZ Šibensko kninske županije | 091 43 41 201 |
| ZZJZ Vukovarsko srijemske županije | 091 37 04 290 |
| 0912700366 |
| ZZJZ Splitsko dalmatinske županije | 091 15 12 003 |
| ZZJZ Istarske županije | 098 441 821 |
| ZZJZ Dubrovačko neretvanske županije | 098 24 34 54 |
| ZZJZ Međimurske županije | 098 55 88 11 |
| ZZJZ Zagrebačke županije | 099 736 87 84 |
| **Hrvatski zavod za javno zdravstvo** | **098 22 77 53** |